Atacuri cu rachete asupra regiunii Harkov
Forțele ruse au lansat, în noaptea de vineri spre sâmbătă, atacuri cu rachete asupra regiunii ucrainene Harkov, o instituție de învățământ fiind avariată, au anunțat autoritățile regionale, citate de The Kyiv Independent și Ukrainska Pravda.
În jurul orei locale 1.00 (aceeași oră în România), Rusia a lansat patru atacuri cu rachete împotriva regiunii ucrainene. Potrivit biroului procurorului din Harkov, regiunea a fost atacată cu rachete balistice S-300.
Nu au fost raportate victime.
Clădirea unui liceu, 15 mașini și fațada unei clădiri rezidențiale cu nouă etaje au fost avariate în districtul Slobidskyi.
Zelenski: Am preluat „controlul luptei” în zona de frontieră a regiunii Harkov, unde au pătruns rușii
Președintele Volodimir Zelenski a anunțat, în mesajul său zilnic, că armata ucraineană a preluat „controlul luptei” în zona zonei de frontieră a regiunii Harkov, unde intraseră trupele ruse, relatează Ukrainska Pravda.
„Am ținut o ședință de securitate la Harkov, cu militari, șefii serviciilor speciale, autoritățile regionale și ale orașului. Acum soldații noștri au reușit să preia controlul de luptă asupra zonei de frontieră în care invadatorii ruși au intrat”, a spus liderul de la Kiev.
Potrivit Obozrevatel, Zelenski a fost la Harkov în această dimineață, unde rachetele rusești au lovit ieri, șia transmis condoleanțe familiilor celor care au pierit în urma atacului cu muniție ghidată. „Vom face totul pentru a ne proteja statul și a face Rusia să plătească pentru ceea ce a făcut. Teroarea rusă arată că scopul lor este distrugerea completă a Ucrainei, dar nu vom permite asta”, a adăugat președintele.
SUA, un nou transport de arme pentru Ucraina, în valoare de 275 de milioane de dolari
Statele Unite au alocat un alt transport de arme Ucrainei, de 275 de milioane de dolari, „pentru a ajuta la respingere atacurilor rusești din regiunea Harkov”, a confirmat secretarul de stat Anthony Blinken, într-o declarație publicată de Departamentul Apărării.
Ajutorul include muniție pentru sistemele de rachete cu lansare multiplă HIMARS, obuze de artilerie de 155 mm și 105 mm, rachete Javelin și rachete cu lansare tubulară, urmărite optic, ghidate cu fir, sisteme AT-4, muniții aeriene de precizie, arme de calibru mic și cartușe pentru arme de calibru mic, grenade și mine antitanc.
„După cum a arătat clar președintele Joe Biden, Statele Unite și coaliția internațională vor continua să fie alături de Ucraina în apărarea libertății sale”, a spus Blinken.